Tämä työ voitti Toasin puurakentamisen ideakilpailun Tampereella – tekijöinä kaksi arkkitehtiopiskelijaa

Tampereen yliopiston ja Tampereen opiskelija-asuntosäätiön Toasin järjestämä puurakentamisen arkkitehtuurikilpailu on ratkennut. Voiton vei arkkitehtiopiskelijoiden Aleksi Kraaman ja Eero Kuokkasen ehdotus ”Lumipuu”. Avoin ideakilpailu oli suunnattu Tampereen yliopiston arkkitehtuurin yksikön opiskelijoille. Kilpailussa arkkitehtiopiskelijat pääsivät suunnittelemaan kahden kuusikerroksisen opiskelijatalon kokonaisuutta puusta tehtynä. Kohdetontti sijaitsee Tampereen Hervantajärven alueella tulevan ratikkalinjan päätepysäkin tuntumassa. Tontilla on rakennusoikeutta 5 750 kerrosneliömetriä. Toas on lupautunut jatkamaan suunnittelua voittajatyön pohjalta niin, että kohde myös toteutetaan. Kilpailuun saapui 47 ehdotusta. Kilpailun tasoa luonnehditaan erittäin hyväksi. Raadilta kiitosta Palkintolautakunnan mukaan voittajatyö ”Lumipuu” on kokonaisuudessaan varmaotteisesti ja taitavasti esitetty puukerrostaloratkaisu. Raati toteaa voittaneesta kilpailutyöstä seuraavaa: ”Rakennusten julkisivujen yleishahmo on valoisan kepeä ja puuarkkitehtuuria ilmentävä. Valkoisen puupinnan ja luontaisen puuväripinnan kontrastinen käsittely on vähäeleistä, klassisen hienostunutta ja tyylikästä. CLT-tilaelementti-moduulisuunnittelu on kustannustehokkaasti ja uskottavasti esitetty. Ratkaisussa yhteistilat on jäsennelty ja ratkaistu onnistuneesti. Kilpailuehdotus on pienin muutoksin hyvinkin toteutuskelpoinen.” Toinen palkinto meni nimimerkille ”Treehouse”, jonka tekijöinä ovat Outi Grönberg ja Karoliina Lahti . Kolmannen palkinnon sai Valtteri Kaarlamo kilpailuehdotuksellaan ”Jakkara”. Arkkitehtiopiskelijoille kilpailu on ollut samalla syksyyn 2019 ajoittuvan 10 opintopisteen laajuisen asuntosuunnittelun intensiivikurssin pakollinen harjoitustyö. Kilpailussa jaettiin palkintoina yhteensä 9 000 euroa, josta voittajatyö sai 2 500 euroa. Kilpailutöiden näyttely pidetään Tampereen yliopiston Hervannan kampuksella, Rakennustalon 2. kerroksen aulassa, jossa työt ovat nähtävillä 22. maaliskuuta asti kello 8–17. Puurakentamiseen tukeutuvan opiskelija-asumisen ideakilpailun järjestivät yhteistyössä Tampereen yliopiston arkkitehtuurin yksikkö ja Tampereen opiskelija-asuntosäätiö Toas. Avoin ideakilpailu oli suunnattu Tampereen yliopiston arkkitehtuurin yksikön arkkitehtiopiskelijoille. Kilpailun rahoitus tuli ympäristöministeriön puurakentamisohjelmasta. Kilpailun taustalla toimi asiantuntijaorganisaationa myös Asumisen rahoitus- ja kehittämiskeskus Ara. Kilpailuun saapui 47 ehdotusta. Kilpailun tasoa luonnehditaan erittäin hyväksi.